
Máj daganatok automatikus CT-alapú preoperatív helyzetmeghatározása

Bevezetés: A májszövetben gyakran kerül felismerésre primer és metasztatikus tumor. A kezelés leghatékonyabb módja a sebészi eltávolítás. A műtéti tervezés pontosítása érdekében kerültek előtérbe a máj változatos szegmentális anatómiáját rekonstruáló számítógépes alkalmazások. Vizsgálatunk célja a tumorok elhelyezkedésének meghatározása a máj szegmentációját követően és a kapott eredmények összehasonlítása a sebészi lokalizációval.
Módszer: A szegmentációt 2008 és 2012 között májtumor-rezekción átesett 19 beteg (életkor: 34-83 év; átlagéletkor: 62,4 év) műtétet megelőző hasi CT-felvételén végeztük. A portalis fázisú képek axialis szeletein történt a máj és tumorok félautomatikus kontúrozása. A szegmentális anatómiát két módszerrel határoztuk meg: 1. sík-alapú (a Couinaud-féle felosztás alapján, a CT-felvételek axialis és coronalis szeletein a vena hepatica és a vena portae megfelelő ágain áthaladó metszősíkokkal), 2. ér-alapú (a vena portae automatikus szegmentációját követően az érágak 3-dimenziós nézetben történő megjelölésével). Ezt követően végeztük el a tumorok lokalizálását. A rekonstrukciót minden esetben megismételtük, a reprodukálhatóságot térfogat-meghatározással vizsgáltuk.
Eredmények:Az ér-alapú szegmentáció 9 esetben, míg a sík-alapú 6 esetben volt sikeres. 2 képsorozaton történt ér- és sík-alapú rekonstrukció is. További 6 betegben a jobb lebeny szegmentációja volt lehetséges. A tumortérfogat mérési eredményei jól korrelálnak (r=0,994, p<0,05), a szegmentumok ér-alapú módszerrel jól reprodukálhatóak (0,643< r <0,980; p<0,021), míg sík-alapú módszerrel gyengébb összefüggést találtunk (0,400< r <0,893; 0,007< p <0,188). A szegmentumok közötti különbség a máj össztérfogatának százalékában átlagosan 2,0±1,7%. A tumorok lokalizációját 10 betegben vizsgáltuk. A szoftveres lokalizáció 7 esetben megegyezett a sebészi leírással, 2 esetben részleges különbség mutatkozott, 1 rekonstrukciónál eltérő eredményt kaptunk.
Következtetés: A májszegmentumok, illetve a gócos májelváltozások CT-alapú, számítógéppel támogatott 3D megjelenítése, a térfogat-meghatározás, valamint az erek és a tumorok viszonyának meghatározása jelentős többlet-információval szolgálhat a műtéti tervezés során.

